2007D0668 — SL — 25.06.2007 — 000.001

Ta dokument je mišljen zgolj kot dokumentacijsko orodje in institucije za njegovo vsebino ne prevzemajo nobene odgovornosti

►B SKLEP SVETA z dne 25. junija 2007 ►C1 o začasnem izvrševanju članskim podobnih pravic in obveznosti v Svetovni carinski organizaciji s strani Evropske skupnosti ◄ (2007/668/ES) (UL L 274, 18.10.2007, p.11)





popravljena z:









▼B

SKLEP SVETA

z dne 25. junija 2007

►C1 o začasnem izvrševanju članskim podobnih pravic in obveznosti v Svetovni carinski organizaciji s strani Evropske skupnosti ◄

(2007/668/ES)







SVET EVROPSKE UNIJE JE – ►C1 ob upoštevanju Pogodbe o ustanovitvi Evropske skupnosti in zlasti člena 133 v povezavi z drugim pododstavkom člena 300(2) Pogodbe ◄ , ob upoštevanju naslednjega: (1) Svet je 19. marca 2001 sklenil, da pooblasti Komisijo za pogajanja v imenu Evropske Skupnosti o pristopu Evropske skupnosti v Svetovno carinsko organizacijo ( 1 ). (2) Svet Svetovne carinske organizacije naj bi na svoji 109./110. seji v mesecu juniju 2007 spremenil Konvencijo o ustanovitvi Sveta za carinsko sodelovanje, da bi carinskim ali ekonomskim unijam, vključno z Evropsko skupnostjo, omogočil včlanitev v Svetovno carinsko organizacijo. (3) Države članice Evropske skupnosti bi morale podpreti osnutek te spremembe, ki bo, ko ga bo sprejel Svet Svetovne carinske organizacije, omogočil Skupnosti, da pristopi k spremenjeni Konvenciji. (4) Po začetnih pogovorih s Svetovno carinsko organizacijo sta Evropska skupnost in Svetovna carinska organizacija preučili možnost, da bi Evropska skupnost izvrševala pravice in obveznosti, podobne tistim, ki jih imajo članice Svetovne carinske organizacije, do ratifikacije spremenjene Konvencije o ustanovitvi Sveta za carinsko sodelovanje s strani vseh članic Svetovne carinske organizacije. (5) Od Evropske skupnosti se pričakuje, da bo sposobna prevzeti te pravice in obveznosti v okviru Konvencije o ustanovitvi Sveta za carinsko sodelovanje v zadevah, ki so v pristojnosti Skupnosti. (6) Države članice Evropske skupnosti bodo obdržale svoj status v Svetovni carinski organizaciji. (7) Na področjih, ki jih pokriva Konvencija o ustanovitvi Sveta za carinsko sodelovanje, imajo pristojnosti tako Evropska skupnost kot njene države članice. (8) Za zadeve, ki sodijo v pristojnost Evropske skupnosti, je treba oblikovati stališče Evropske skupnosti. Da bi zagotovili enotnost v zunanjem zastopanju Evropske skupnosti in njenih držav članic, bi si morale države članice za zadeve, ki sodijo delno v pristojnost Skupnosti, prizadevati za sprejetje skupnega stališča. (9) ►C1 Svet bi moral v luči zgoraj navedenega predvideti začasno izvrševanje članskim podobnih pravic in obveznosti v Svetovni carinski organizaciji s strani Evropske skupnosti, ◄ vključno s plačilom letnega prispevka – ob upoštevanju naslednjega: SKLENIL:







Edini člen

1. Države članice Evropske skupnosti glasujejo za sklep Sveta Svetovne carinske organizacije, v skladu s katerim se Evropski skupnosti z začasnim ukrepom dodelijo pravice, podobne tistim, ki jih uživajo članice Svetovne carinske organizacije, ob upoštevanju tam navedenih pogojev.

2. Evropska skupnost sprejema pravice in obveznosti, podobne tistim, ki jih imajo do začetka veljavnosti spremembe Konvencije o ustanovitvi Sveta za carinsko sodelovanje članice Svetovne carinske organizacije v skladu s sklepom Sveta Svetovne carinske organizacije.

3. Evropska komisija je pooblaščena, da Svetovni carinski organizaciji sporoči, da Evropska skupnost sprejema pravice in obveznosti, podobne tistim, ki jih imajo članice Svetovne carinske organizacije, ter da Svetovni carinski organizaciji predloži zahtevano izjavo o pristojnosti iz Priloge.

4. Evropska skupnost od 1. julija 2007 plačuje Svetovni carinski organizaciji letni prispevek za okrepitev njenega dela in pokritje dodatnih upravnih stroškov.









PRILOGA

Izjava Evropskih skupnosti o pristojnosti v zadevah, ki jih pokriva Konvencija o ustanovitvi Sveta za carinsko sodelovanje

V skladu s Pogodbo o ustanovitvi Evropske skupnosti, kakor je bila spremenjena, ta izjava določa pristojnost, ki so jo države članice Evropske skupnosti prenesle na Evropsko skupnost v zadevah, ki jih ureja Konvencija o ustanovitvi Sveta za carinsko sodelovanje.

Evropska skupnost izjavlja, da ima v skladu s členi 131 do 134 Pogodbe o ustanovitvi Evropske skupnosti izključno pristojnost v skupni trgovinski politiki.

Evropska skupnost lahko sklepa mednarodne sporazume, kadar je pred tem že uporabila notranjo pristojnost za sprejetje ukrepov za izvedbo skupnih politik ali kadar je sklenitev mednarodnega sporazuma potrebna za dosego enega od ciljev Evropske skupnosti. Zunanja pristojnost Evropske skupnosti je izključna do tolikšne mere, kolikor mednarodni sporazum vpliva na notranja pravila Evropske skupnosti ali spreminja njihov domet. V takem primeru niso države članice Evropske skupnosti tiste, ki sprejemajo zunanje zaveze nasproti tretjim državam ali mednarodnim organizacijam, temveč Evropska skupnost. V Prilogi k tej izjavi je naveden seznam pravnih instrumentov s področja carinskih zadev, ki jih je sprejela Evropska skupnost.

Izvrševanje pristojnosti, ki so jo države članice Evropske skupnosti v skladu s Pogodbami prenesle na Evropsko skupnost, je po svoji naravi podvrženo nenehnim spremembam. Evropska skupnost si zato pridržuje pravico, da to izjavo prilagodi.









Priloga

ZAKONODAJA ES

Uredba Sveta (EGS) št. 2913/92 z dne 12. oktobra 1992 o carinskem zakoniku Skupnosti

Sklep Sveta 2003/231/ES z dne 17. marca 2003 o pristopu Evropske skupnosti k Protokolu o spremembi Mednarodne konvencije o poenostavitvi in uskladitvi carinskih postopkov (Kjotska konvencija)

Direktiva 2002/6/ES Evropskega parlamenta in Sveta z dne 18. februarja 2002 o formalnostih poročanja za ladje, ki priplujejo v pristanišča držav članic Skupnosti in/ali izplujejo iz njih

Sklep Sveta 80/271/EGS z dne 10. decembra 1979 o sklenitvi večstranskih sporazumov, ki izhajajo iz trgovinskih pogajanj med letoma 1973 in 1979 (UL L 71, 17.3.1980, str. 1)

Več sklepov skupnih odborov s tretjimi državami, npr. 2006/343/ES: Sklep št. 2/2005 Skupnega odbora ES-Islandija z dne 22. decembra 2005 o spremembi Protokola št. 3 o opredelitvi pojma izdelki s poreklom in načinih upravnega sodelovanja k Sporazumu

87/369/EGS: Sklep Sveta z dne 7. aprila 1987 o sprejetju Mednarodne konvencije o harmoniziranem sistemu poimenovanj in šifrskih oznak blaga in Protokola o spremembah Konvencije

Uredba Sveta (EGS) št. 2658/87 z dne 23. julija 1987 o tarifni in statistični nomenklaturi ter skupni carinski tarifi

Uredba Komisije (ES) št. 1549/2006 z dne 17. oktobra 2006 o spremembah Priloge I k Uredbi Sveta (EGS) št. 2658/87 o tarifni in statistični nomenklaturi ter skupni carinski tarifi

Člena 26 in 133 Pogodbe o ustanovitvi Evropske skupnosti

Uredba Sveta (ES) št. 2505/96 z dne 20. decembra 1996 o odprtju in zagotavljanju upravljanja tarifnih kvot Skupnosti za določene kmetijske in industrijske izdelke ter o spremembi Uredbe (ES) št. 3059/95 o odprtju in zagotavljanju upravljanja tarifnih kvot Skupnosti za določene kmetijske in industrijske izdelke (prva serija 1996)

Uredba Sveta (ES) št. 384/96 z dne 22. decembra 1995 o zaščiti proti dumpinškemu uvozu iz držav, ki niso članice Evropske skupnosti, kakor je bila spremenjena

Uredba Sveta (ES) št. 2026/97 z dne 6. oktobra 1997 o zaščiti proti subvencioniranemu uvozu iz držav, ki niso članice Evropske skupnosti, kakor je bila spremenjena

Uredba Sveta (ES) št. 3285/94 z dne 22. decembra 1994 o skupnih pravilih za uvoz in o razveljavitvi Uredbe (ES) št. 518/94, kakor je bila spremenjena

Uredba Sveta (ES) št. 515/97 z dne 13. marca 1997 o medsebojni pomoči med upravnimi organi držav članic in o sodelovanju med njimi in Komisijo zaradi zagotavljanja pravilnega izvajanja carinske in kmetijske zakonodaje

Uredba Sveta (EGS) št. 3677/90 z dne 13. decembra 1990 o določitvi ukrepov, sprejetih za preprečevanje zlorabe nekaterih snovi za nezakonito proizvodnjo mamil in drugih psihotropnih snovi

Uredba Komisije (EGS) št. 3769/92 z dne 21. decembra 1992 o izvajanju in spremembah Uredbe Komisije (EGS) št. 3677/90 o določitvi ukrepov, sprejetih za preprečevanje zlorabe nekaterih snovi za nezakonito proizvodnjo mamil in drugih psihotropnih snovi

Uredba Sveta (ES) št. 111/2005 z dne 22. decembra 2004 o določitvi pravil za nadzor trgovine s predhodnimi sestavinami za prepovedane droge med Skupnostjo in tretjimi državami

Uredba Sveta (ES) št. 1383/2003 z dne 22. julija 2003 o carinskem ukrepanju zoper blago, glede katerega obstaja sum, da krši določene pravice intelektualne lastnine, in o ukrepih, ki jih je treba sprejeti zoper blago, glede katerega je ugotovljeno, da je kršilo take pravice

Uredba (ES) št. 1889/2005 Evropskega parlamenta in Sveta z dne 26. oktobra 2005 o kontroli gotovine ob vstopu v Skupnost ali izstopu iz nje

Uredba (ES) št. 648/2005 Evropskega parlamenta in Sveta z dne 13. aprila 2005 o spremembah Uredbe Sveta (EGS) št. 2913/92 o carinskem zakoniku Skupnosti

Uredba Komisije (EGS) št. 2454/93 z dne 2. julija 1993 o določbah za izvajanje Uredbe Sveta (EGS) št. 2913/92 o carinskem zakoniku Skupnosti

Konvencija z dne 20. maja 1987 med Evropsko gospodarsko skupnostjo, Republiko Avstrijo, Republiko Finsko, Republiko Islandijo, Kraljevino Norveško, Kraljevino Švedsko in Švicarsko konfederacijo o skupnem tranzitnem postopku

Sklep Sveta 93/329/EGS z dne 15. marca 1993 o sklenitvi Konvencije o začasnem uvozu in sprejetju njenih prilog